นายกฯ สั่ง ครม. เร่งแก้ภาพลักษณ์ฟื้นความมั่นใจนักท่องเที่ยวจีน หลังมีเหตุหายตัว พร้อมแก้ปัญหาฝุ่น PM2.5 
.
วันนี้ (13 มกราคม) จิรายุ ห่วงทรัพย์ โฆษกประจำสำนักนายกรัฐมนตรี เปิดเผยว่า แพทองธาร ชินวัตร นายกรัฐมนตรี มีข้อสั่งการในที่ประชุมคณะรัฐมนตรี ดังนี้
.     
1. โครงการบ้านเพื่อคนไทย ช่วงบ่ายในวันศุกร์ที่ 17 มกราคมนี้ จะมีการเปิดโครงการและแถลงถึงรายละเอียดอย่างเป็นทางการ ขอให้คณะรัฐมนตรีทุกท่านติดตามรายละเอียดและช่วยประชาสัมพันธ์โครงการนี้ และขอเชิญเข้าร่วมพิธีการเปิดตัวนี้ ซึ่งมีวัตถุประสงค์สนับสนุนที่อยู่อาศัยให้ผู้มีรายได้น้อยและกลุ่มคนที่เพิ่งเริ่มทำงาน (First Jobber) มีโอกาสได้ถือครองและมีที่อยู่อาศัยเป็นของตนเอง 
 .    
2. การลงพื้นที่ตรวจราชการที่จังหวัดภูเก็ตเมื่อสัปดาห์ที่ผ่านมา พบปัญหาเร่งด่วนของพี่น้องประชาชน ซึ่งได้สั่งการไปเบื้องต้นแล้ว แต่ขอกำชับหน่วยงานที่เกี่ยวข้องให้เร่งดำเนินการ ดังนี้
.
▪️ปัญหาเรื่องการขาดแคลนน้ำเพื่อการอุปโภคและบริโภค ขอให้หน่วยงานที่เกี่ยวข้องดูแลและจัดหาน้ำประปาให้เพียงพอกับความต้องการของพี่น้องประชาชน เร่งวางแผนขยายอ่างเก็บน้ำ และเร่งศึกษาและเร่งรัดโครงการแนวท่อส่งน้ำจากเขื่อนรัชชประภา อ่างเก็บน้ำลำรูใหญ่ จังหวัดพังงา มายังจังหวัดภูเก็ต เพื่อป้องกันและแก้ไขปัญหาน้ำอย่างยั่งยืน
.
▪️ปัญหาด้านการคมนาคม ขอให้กระทรวงคมนาคมเร่งรัดการก่อสร้างโครงการต่างๆ ที่ได้รับความเห็นชอบให้แล้วเสร็จโดยเร็ว รวมทั้งจัดทำแผนและประชาสัมพันธ์ให้ประชาชนทราบ เพื่อลดผลกระทบต่อการจราจรและการสัญจรของพี่น้องประชาชนในช่วงระหว่างการก่อสร้าง ตลอดจนเร่งศึกษาเส้นทางเลี่ยงเมือง รวมถึงระบบขนส่งทางรางและทางน้ำที่จะมาช่วยบรรเทาการจราจรบนท้องถนน 
.
▪️ปัญหาด้านความปลอดภัยของนักท่องเที่ยว ขอให้กระทรวงการท่องเที่ยวและกีฬา และสำนักงานตำรวจแห่งชาติ ร่วมกันวางแผนและให้ความมั่นใจกับนักท่องเที่ยว โดยจัดให้มีตำรวจท่องเที่ยวที่เพียงพอ เพิ่มมาตรการในการคัดกรองตรวจตราบริเวณที่มีความเสี่ยง และปราบปรามผู้มีอิทธิพลในพื้นที่จังหวัดภูเก็ตและจังหวัดอื่นๆ อย่างจริงจัง
.
3. สำหรับการแก้ไขปัญหาฝุ่น PM2.5 ทั่วประเทศนั้น นายกรัฐมนตรีสั่งการและมอบหมายให้หน่วยงานต่างๆ เร่งแก้ปัญหาเรื่องฝุ่น PM2.5 ที่รุนแรงขึ้นในหลายพื้นที่โดยเฉพาะ กทม. ขอเร่งดำเนินการตามที่ได้มอบหมายไปให้เกิดผลโดยเร็ว รวมทั้งชี้แจงมาตรการต่างๆ ให้ประชาชนทราบด้วย
.
4. ขณะที่เรื่องที่มีผลกระทบต่อนักท่องเที่ยวที่จะเดินทางมาประเทศไทยนั้น นายกรัฐมนตรีสั่งการว่า เรื่องดาราจีนที่หายตัวไปที่ประเทศเมียนมา แม้ว่าจะสามารถติดตามตัวกลับมาได้เร็ว แต่เหตุการณ์นี้ส่งผลต่อความเชื่อมั่นของนักท่องเที่ยวชาวจีน จึงขอให้กระทรวงดิจิทัลเพื่อเศรษฐกิจและสังคมติดตามการเผยแพร่ Fake News ทางโซเชียลมีเดีย และร่วมมือกับกระทรวงการต่างประเทศและกระทรวงการท่องเที่ยวและกีฬาเร่งประชาสัมพันธ์ และประสานกับทางการจีนเพื่อทำความเข้าใจและฟื้นความเชื่อมั่นให้กับนักท่องเที่ยวชาวจีนโดยด่วน
.
#TheStandardNews